‘Ek bid vir jou ook ŉ onvoorsiene wonderwerk toe’Argieffoto Die ma, wat anoniem met Maroela Media gesels het, het gesê sy hoop die onbekende vrou sal die dankieboodskap op Facebook lees om te sien wat haar onbaatsugtige daad vir die gesin beteken het en te weet sy was op daardie dag vir ŉ gesin die Here se uitkoms. “Dit was een van daardie rowwe maande waar onvoorsiene dinge al ons finansiële voorsiening opgevreet het. Ons laaste geldjies moes vroeg die naweek al vir die laaste week van die maand kos koop,” vertel die ma. “Toe bel die kleuterskool. Ons dogtertjie het van die klimraam af op haar kop geval en moes steke kry.” Gelukkig was hul dogtertjie nie ernstig beseer nie, maar saam met die skok van die nuus dat hul kind seergekry het, was die ouerpaar ook skielik in ŉ finansiële penarie gedompel. Hulle kon ŉ paar rand leen vir genoeg brandstof om tot by die hospitaal te ry en het gehoop dat hulle daar sou kon reël om die rekening af te betaal. “Nadat ons die vorms ingevul het, het hulle aan ons gesê daar is ŉ R250-voorafbetaling. My man het gevra of die dokter solank vir sussie kan sien terwyl hy ŉ plan probeer maak,” het die ma vertel. “Intussen het ek en die vreemde vrou ŉ geselsie aangeknoop oor ons kinders. Haar seun was by die hospitaal met ŉ rugbybesering. Terwyl my man weer iemand gaan bel het, het die vrou gou ŉ draai gaan loop. In hierdie tyd het hulle ons geroep om die dokter te sien.” Ná x-strale, verdowingsmiddels, steke en pynmedikasie kon sussie weer huis toe. “Die suster het ons eers teruggestuur om die rekening te gaan betaal. Die spanning was terug, R250 was net vir die konsultasie. Maar toe hoor ons, ons hoef niks te betaal nie. Niks nie. Iemand het die rekening ten volle vereffen,” het die ma vertel. “Aan daardie mede-mamma, ek weet dit was jy. Jy wou nie hê ons mag weet wie jy is of jou nommer kry om dankie te sê nie. So, ek hoop jy kry die boodskap. Jy was vir ons die Here se uitkoms. Baie, baie dankie. Ek bid vir jou ook ’n onvoorsiene wonderwerk toe.”